ทิฟฟี่ กับ ซาร่า เจ้าของเดียวกัน
ทุกคนคงรู้จักยาแก้ปวดหัว 2 แบรนด์นี้ แต่รู้ไหมว่าซาร่าและทิฟฟี่มีเจ้าของเดียวกัน คือ บริษัท ไทยนครพัฒนา จำกัด แล้วบริษัทนี้มีรายได้เท่าไร?
26 ก.ย. 2560

ทุกคนคงรู้จักยาแก้ปวดหัว 2 แบรนด์นี้
แต่รู้ไหมว่าซาร่าและทิฟฟี่มีเจ้าของเดียวกัน
คือ บริษัท ไทยนครพัฒนา จำกัด
แล้วบริษัทนี้มีรายได้เท่าไร?
บริษัท ไทยนครพัฒนา ก่อตั้งขึ้นในปี 2522 หรือเมื่อ 38 ปีก่อน โดย คุณ วินัย วีระภุชงค์ ซึ่งทุกวันนี้ในวัย 81 ปี ยังคงนั่งแท่นให้คำปรึกษาและคำแนะนำกับทายาทรุ่นที่ 2 ทั้ง 4 คน ซึ่งเข้ามาช่วยบริหารและวางกลยุทธ์ต่างๆ ของบริษัท
นอกเหนือจาก ซาร่า (ยาลดไข้บรรเทาปวด) และ ทิฟฟี่ (บรรเทาอาการคัดจมูกน้ำมูกไหล) ที่เราคุ้นหูกันดีอยู่แล้ว ยังมียายี่ห้ออื่นๆ ภายใต้การผลิตของบริษัทอีก เช่น แอนตาซิล (ลดกรด เคลือบแผลในกระเพาะอาหารและลำไส้) เบนด้า 500 (ถ่ายพยาธิ) ไดฟีลีน (บรรเทาอาการปวด) และ นีโอติก้าบาล์ม (บรรเทาการปวดกล้ามเนื้อ) เป็นต้น
ซึ่งทางบริษัทก็ยึดนโยบายผลิตยาพื้นฐานสำหรับใช้บรรเทาอาการป่วยทั่วไปในชีวิตประจำวัน ที่คนสามารถหาซื้อมาใช้เองได้ โดยไม่จำเป็นต้องมีใบสั่งยาจากแพทย์
รวมถึงมีกลยุทธ์ในการใช้ “สี” และพรีเซ็นเตอร์ที่มีชื่อเสียง เพื่อทำให้สินค้าเป็นที่จดจำได้ง่าย
ถ้าถามคนไทยทุกคนก็คงตอบได้ว่า ทิฟฟี่ สีเขียว ซาร่า สีชมพู
ในปัจจุบันบริษัทก็ไม่ได้ดำเนินธุรกิจอยู่เพียงแค่ภายในประเทศไทยเท่านั้น เพราะในช่วง 20 ปีที่ผ่านมา บริษัทได้ขยายธุรกิจและการลงทุนไปยังต่างประเทศ และสามารถเจาะตลาดในกลุ่ม CLMV หรือก็คือ ประเทศกัมพูชา ลาว เมียนมา และเวียดนาม
นอกเหนือจากธุรกิจการผลิตยาแล้ว ครอบครัว วีระภุชงค์ ยังมีธุรกิจโรงแรมและสนามกอล์ฟภายใต้ชื่อ โภคีธรา ที่ดำเนินกิจการอยู่ที่จังหวัดภูเก็ต กระบี่ และในประเทศกัมพูชา
รวมไปถึงธุรกิจสื่อที่ร่วมทุนกับทางกันตนา (บริษัท มิก้า มีเดีย จำกัด) ได้รับสัมปทาน 30 ปี (ตั้งแต่ปี 2538) จากกระทรวงกลาโหมกัมพูชา เพื่อดำเนินกิจการสถานีโทรทัศน์ช่อง 5 กัมพูชา หรือสถานีโทรทัศน์กองยุทธพลเขมรภูมินทร์
สำหรับคู่แข่งโดยตรงของ ทิฟฟี่ และ ซาร่า ก็คงหนีไม่พ้น ไทลินอล และ ดีคอลเจน ตามลำดับ
รายได้ของบริษัท โอลิค (ประเทศไทย) จำกัด ผู้ผลิต ไทลินอล
ปี 2557 มีรายได้รวม 489 ล้านบาท กำไร 55 ล้านบาท
ปี 2558 มีรายได้รวม 639 ล้านบาท กำไร 63 ล้านบาท
ปี 2559 มีรายได้รวม 741 ล้านบาท กำไร 80 ล้านบาท
รายได้ของบริษัท ยูนิแล็บ ฟาร์มาซูติคอลส์ จำกัด ผู้ผลิต ดีคอลเจน
ปี 2557 มีรายได้รวม 297 ล้านบาท กำไร 37 ล้านบาท
ปี 2558 มีรายได้รวม 263 ล้านบาท กำไร 17 ล้านบาท
ปี 2559 มีรายได้รวม 279 ล้านบาท กำไร 17 ล้านบาท
แล้วเจ้าของทิฟฟี่ และ ซาร่า มีรายได้เท่าไร?
รายได้ของบริษัท ไทยนครพัฒนา จำกัด ผู้ผลิต ทิฟฟี่ และ ซาร่า
ปี 2557 มีรายได้รวม 2,082 ล้านบาท กำไร 245 ล้านบาท
ปี 2558 มีรายได้รวม 2,050 ล้านบาท กำไร 232 ล้านบาท
ปี 2559 มีรายได้รวม 2,254 ล้านบาท กำไร 286 ล้านบาท
เรื่องนี้ทำให้เราได้รู้ว่า คนขายยาสามัญประจำบ้านก็มีรายได้ไม่น้อยเช่นกัน..